  Майя Бывальцева Ижкарысь Кузебай Герд нимо йӧскалык гимназиын 2019-2020 дышетскон арлы профилья 10-тӥ классъёсы пиналъёсты ватсаса кутон мынэ. Со сярысь дышетсконнилэн «ВКонтатке» мерлыко вотэсысь огиназ ивортэмын. Куриськонъёссэс гурт школаосысь пиналъёслэсь возьмало. Эскеронъёсты ортчемъёс гимназилэн интернатаз улыны быгатозы Пиналъёсты кык ӧръёсъя басьто: - мерлык но экономика (валтӥсь тодметъёс обществознание, математика, экономика) - биология но химия (валтӥсь тодметъёс биология, химия) Гимназиын дышетскыны мылкыд карисьёсын пумиськон дышетсконнилэн юртаз (Петров нимо урам) 24-тӥ пӧсьтолэзе 11 часын ортчоз, ужкагазъёсты 10 часысен кутозы. Пиналъёс быръем ӧрзыя тестъёсты быдэстозы: мерлык но экономика классэ шедьыны малпасьёс обществознаниея но математикая, биология но химия классэ – биология но химия тодметъёсъя. Ватсаса юанъёс 8 (3412) 50-76-51 но 8 (3412) 50-87-15 телефон номеръёсъя сётыны луоз Озьы ик Ижкарлэсь палэнын школаосын 10-тӥ классэз йылпумъям пиналъёслэсь гимназиысь 11-тӥ классъёсы пырыны куриськонъёссэс эскерозы.  ​Тодэ вайытом, туэ Кузебай Герд нимо йӧскалык гимназие 10-тӥ классэ 45 пиналъёсты кутозы шуыса веразы вал.  Тегъёс: Дышетон Ижкар Удмуртия пиналъёс школаос КузебайГерднимогимназия  